Virallinen lehti nro C 207 , 21/07/1999 s. 0113



KIRJALLINEN KYSYMYS E-3706/98 esittäjä(t): Nikitas Kaklamanis (UPE) komissiolle (11. joulukuuta 1998) Aihe: Euroopan komission järjestämä kreikankielisten tulkkien kilpailu Euroopan komission järjestämän kreikankielisten tulkkien kilpailun koetilaisuus oli määrä pitää Brysselissä 12.10.1998 ja Ateenassa 15. ja 16.10.1998. Brysselin koetilaisuus järjestettiin kun taas Ateenan tilaisuus peruutettiin ilmoittamatta tästä kaikille kokeen arvostelijoille ja ennen kaikkea osanottajille. Kannattaa todeta, että kaikki tarpeelliset järjestelyt oli jo tehty (tilat vuokrattu, virkamiehet järjestetty paikalle, jne.) ja kaikki kulut oli maksettu. Osanottajat ovat valittaneet minulle, että vaati huomattavia ponnisteluja saada selville, mitä oikeastaan tapahtui. Saamieni tietojen mukaan sääntöjenvastaisesti peruutettu kilpailuosuus (joka oli määrä järjestää Ateenassa), aiotaan järjestää Brysselissä, luultavasti joulukuussa. Voiko komissio ilmoittaa: a) Kuka allekirjoitti peruutusmääräyksen ja mistä syystä? b) Katsooko komissio, että tällainen tapa järjestää tilaisuuksia, joka johtaa rahan tuhlaukseen ja siihen, että yleisön luottamus komissioon kärsii, on asianmukainen? c) Mihin toimiin komissio aikoo ryhtyä rangaistakseen vastuullisia varoitukseksi muille? Komission jäsenen Erkki Liikasenkomission puolesta antama vastaus (15. helmikuuta 1999) Komissio vastaa kreikan kielen tulkkien palvelukseen ottamista koskevan avoimen kilpailun KOM/LA/1052 järjestämisestä. Valintalautakunta muodostuu yhteisessä tulkkaus- ja konferenssipalvelussa työskentelevistä konferenssitulkeista lukuun ottamatta valintalautakunnan puheenjohtajaa, joka on yliopiston professori ja korkean tason neuvonantaja Kreikan ulkoasiainministeriössä. Valintamenettelyn ja pakollisten kirjallisten kokeiden perusteella 28 hakijaa hyväksyttiin suullisiin kokeisiin, jotka koostuvat kahdesta osasta: konsekutiivitulkkauksesta ja simultaanitulkkauksesta. Hakijoista seitsemäntoista asuu Brysselissä, kymmenen Kreikassa ja yksi Yhdysvalloissa. Koska valintalautakunnan puheenjohtajalla ei ollut mahdollisuutta ottaa peräkkäisiä lomapäiviä työstään ministeriössä, hän pyysi, että osa valintakokeista järjestettäisiin Ateenassa. Tämän takia Brysselissä asuvat seitsemäntoista hakijaa päätettiin kutsua suullisiin kokeisiin Brysseliin, mutta muut yksitoista hakijaa Ateenaan konsekutiivitulkkauksen osakokeeseen. Aikomuksena oli kutsua konsekutiivitulkkauksen osakokeessa parhaiten menestyneet hakijat myöhemmin Brysseliin simultaanitulkkauksen kokeeseen (puutteellisten tilojen takia simultaanitulkkauksen koetta ei ollut mahdollista järjestää Ateenassa). Vuoden 1998 syyskuun alussa huomattiin, että kun Ateenaan kutsuttavien hakijoiden kieliyhdistelmät otetaan huomioon, neljä valintalautakunnan jäsentä sekä kuusi muuta tulkkia joutuisivat olemaan suullisten kokeiden järjestämisen takia kaksi päivää poissa työpaikaltaan. Lisäksi huomioon olisi otettava suullisten kokeiden järjestämisestä aiheutuvat ylimääräiset matkapäivät Ateenaan ja takaisin. Koska tällaiset järjestelyt olisivat aiheuttaneet ongelmia yhteisen tulkkaus- ja konferenssipalvelun toiminnalle (erityisesti henkilöstöön kuuluvia tulkkeja tarvittiin Brysselissä), suullisten kokeiden molemmat osuudet päätettiinkin järjestää Brysselissä. Valintalautakunnan sihteeri tiedotti asiasta asianmukaisesti kaikille hakijoille. Yksikään hakija ei tullut suullisiin kokeisiin turhaan, eikä valituksia ole tehty. Yhdysvalloista matkansa varannut hakija joutui maksamaan peruuntuneesta matkasta peruutusmaksun, mutta komissio korvaa hänelle tästä aiheutuneet kulut. Ateenassa sijaitseva koepaikka sai etukäteen tiedon kokeiden peruuntumisesta, eikä se ole laskuttanut komissiota. Suulliset kokeet järjestettiin Brysselissä 20.-22. tammikuuta 1999. Komissio pahoittelee, että kokeita jouduttiin lykkäämään.